Affaldshåndtering fra en virksomhed i Nørresundby endte mandag eftermiddag dramatisk, da bomberyddere måtte hjælpe med at få styr på situationen.

Det hører ikke til normalen, at SGS Analytics skal af med det eksplosive kemikalie pikrinsyre. Det forsikrer direktør for virksomheden Sven-Erik Lykke i dag til TV2 Nord. Ifølge vagtchefen ved Nordjyllands Politi, fandt et par håndværkere mandag eftermiddag pikrinsyre i virksomhedens container. Syren er et farligt og eksplosivt kemikalie. Det endte derfor med, at beredskabet og forsvarets særlige ammunitionsrydningstjeneste blev tilkaldt. - Vi har ikke pikrinsyre normalt. Og jeg ved faktisk ikke, hvor det stammer fra. Det kan være, at det er en rest fra et laboratorie, vi har opkøbt, forklarer Sven-Erik Lykke, direktør ved SGS Analytics til TV2 Nord. Pikrinsyre sprængt i luften Ifølge ham, var det ikke håndværkere men et affaldsfirma, der fandt pikrinsyren og ringede efter hjælp. - Fortum håndterer alt vores kemikalieaffald. Og det var også planen, de skulle håndtere det her. Men det ville de ikke, og de anbefalede, at der blev ringet til beredskabet, siger han. Ammunitionstjenesten fragtede beholderen med pikrinsyre til det militære øvelsesområde i Nørresundby, hvor den blev sprængt under en kontrolleret sprængning. - Jeg er selvfølgelig noget chokeret over det, siger Sven-Erik Lykke. Han forsikrer, at virksomheden aldrig benytter sig af pikrinsyre normalt. Ifølge kommunikationsansvarlig ved affaldsfirmaet Fortum, Jesper Hansen, håndterer de som udgangspunkt ikke eksplosive kemikalier. Desuden må kemikalierne ikke transporteres på almindelige veje, hvis det ikke har en stabil form, hvilket SGS Analytics ifølge Fortum, ikke kunne dokumentere, at det var.